YHTEISTYÖSOPIMUS

YHTEISHANKKEEN NIMI

1. **SOPIMUSOSAPUOLET**

Sopimuksen osapuolina ovat:

Päätoteuttaja:

Organisaatio

Yhteisötunnus

Osoite

Osatoteuttaja(t):

Organisaatio

Yhteisötunnus

Osoite

Organisaatio

Yhteisötunnus

Osoite

**2. SOPIMUKSEN KOHDE JA TARKOITUS**

Tämän sopimuksen kohteena on Yhteishankkeen nimi -yhteishankkeen toteuttamiseksi suunniteltu yhteistyö. Toimenpiteet ja työnjako on kuvattu tarkemmin tukihakemuksessa (liite 1). Hankkeelle haetaan sopimusosapuolten yhteisellä hakemuksella rahoitusta Keski-Suomen liitolta Alueiden kestävän kasvun ja elinvoiman tukemisen määrärahasta (AKKE). Sopimuksen kohteena olevaan työhön ja sen tuloksiin sovelletaan alueiden kehittämisen ja Euroopan unionin alue- ja rakennepolitiikan hankkeiden rahoittamisesta annetun lain 757/2021 säädöksiä ja määräyksiä. Sopimuksen tarkoituksena on määrittää ne pelisäännöt, joita sopimusosapuolten kesken yhteishankkeen toteutuksessa noudatetaan.

**3. SOPIMUKSEN VOIMASSAOLO**

Sopimus astuu voimaan, kun kaikki sopimusosapuolet ovat sen allekirjoittaneet.

Sopimus on voimassa siihen saakka, kunnes osapuolet ovat suorittaneet niille sopimuksesta aiheutuvat velvollisuudet hankkeen päättymisen jälkeen. Sopimuksen luottamuksellisuutta koskevat säännökset ovat kuitenkin voimassa myös sopimuksen voimassaolon lakattua.

Sopimus purkautuu automaattisesti salassapitovelvoitteita lukuunottamatta, jos tukipäätös on kielteinen tai osapuolet päättävät olla toteuttamatta Hanketta tukipäätöksen erotessa olennaisesti haetusta hankesuunnitelmasta.

**4. SOPIMUKSEN OSAPUOLTEN VELVOLLISUUDET**

Sopimusosapuolet sitoutuvat tekemään yhteishankkeen tehtävät Keski-Suomen liiton hyväksymän hankesuunnitelman ja tukipäätöksen mukaisesti.

Päätoteuttaja sitoutuu

* vastaamaan hankkeen koordinaatiosta ja yhteydenpidosta Keski-Suomen liiton kanssa
* vastaamaan hankkeen hallinnoinnista ja nimeämään projektipäällikön, joka vastaa hankkeen johtamisesta ja mahdollisten muutosten toimenpanosta koko hankkeen osalta
* huolehtimaan siitä, että osatoteuttajat ovat tietoisia velvollisuuksistaan
* hoitamaan omalta osaltaan hankkeen kirjanpidon ja tietojen kokoamisesta
* kokoamaan tukihakemuksen, mahdollisten muutoshakemusten ja maksatushakemusten edellyttämät tiedot ja raportit kaikilta osatoteuttajilta Keski-Suomen liiton kanssa sovittavin aikavälein
* allokoimaan ja maksamaan tuki viivytyksettä osatoteuttajille Keski-Suomen liiton maksatuspäätöksen mukaisesti.

Osatoteuttaja sitoutuu

* nimeämään projektin vastuuhenkilön, joka vastaa osahankkeen toteutuksesta ja tiedottamisesta sopimusosapuolten kesken
* hoitamaan omalta osaltaan hankkeen kirjanpidon ja tietojen kokoamisen Päätoteuttajan asettamassa aikataulussa
* vastaamaan tukihakemuksen, mahdollisten muutoshakemusten ja maksatushakemusten edellyttämien tietojen ja raporttien kokoamisesta osaltaan.

Päätoteuttaja asettaa hankkeelle ohjausryhmän, johon sopimusosapuolet nimeävät oman edustajansa. Lisäksi ohjausryhmään nimetään muita edustajia hankesuunnitelmassa nimetyistä organisaatioista. Ohjausryhmä valvoo hankkeen tavoitteiden toteutumista, toimenpiteiden edistymistä, taloutta ja aikataulua. Ohjausryhmä voi tehdä ehdotuksia muutoksista hankesuunnitelmaan. Olennaiset muutokset hyväksyy Keski-Suomen liitto.

**5. OIKEUDET HANKKEEN AIKANA HANKITTUUN OMAISUUTEEN JA AINEISTOON**

Omistusoikeus hankkeen aikana hankittuun omaisuuteen säilyy omaisuuden hankkineella osapuolella.

Tausta-aineisto tarkoittaa Hankkeen alalta tai sitä lähellä olevalta alalta olevaa teknistä, liiketaloudellista, kaupallista ja rahoituksellista tietoa, jonka sopimusosapuoli omistaa ja joka on kehitetty hankkeen ulkopuolella. Sopimusosapuolet ovat velvollisia luovuttamaan omistamaansa tausta-aineistoa hankkeen käyttöön siinä määrin kuin sopimuksen mukaisten tehtävien hoito sitä edellyttää. Tausta-aineistoa luovuttava osapuoli säilyy sen omistajana.

Tulosaineisto tarkoittaa tietoa ja tuloksia, jotka sopimusosapuoli tai sen lukuun työskentelevä kolmas osapuoli on saanut aikaan Hankkeessa. Hankkeessa syntyvän aineiston omistaa se osapuoli, joka sen on luonut, keksinyt tai laatinut. Syntyneeseen aineistoon on myönnettävä käyttöoikeus toiselle osapuolelle, mikäli tämä tarvitsee aineistoa sopimuksen mukaisten tehtävien suorittamiseksi. Yhteistyössä aikaansaadun tulosaineiston omistusoikeus kuuluu luomiseen osallistuneille osapuolille yhteisesti. Yhteisomistuksen ehdot sovitaan tällöin erikseen.

**6. SALASSAPITO**

Kaikki tieto, joka sisältää liike- tai ammattisalaisuuksia tai jonka tiedon omistaja tai haltija on luovuttanut sopimusosapuolelle luottamuksellisesti merkittynä, on luottamuksellista.

Tiedon vastaanottanut sopimusosapuoli sitoutuu käyttämään vastaanottamaansa luottamuksellista tietoa vain sopimusosapuolen vastuulle kuuluvien tehtävien suorittamiseen sekä rajoittamaan luottamuksellisen tiedon jakelun organisaatiossaan vain niihin henkilöihin, jotka tietoa hanketyönsä toteuttamiseksi tarvitsevat. Jokainen sopimusosapuoli vastaa siitä, että sen piirissä työskentelevät henkilöt ovat tietoisia luottamuksellisuusehdoista ja sitoutuvat niitä noudattamaan.

Luottamuksellisena ei kuitenkaan pidetä sellaista tietoa, joka on

1. luovutushetkellä yleisesti tunnettu
2. saatavilla julkisista lähteistä
3. tullut luovutushetken jälkeen yleisesti tunnetuksi tai saataville julkisista lähteistä muutoin kuin tiedon vastaanottajan toimien tai laiminlyöntien tähden
4. ennen luovutushetkeä tiedon vastaanottajan tiedossa ilman että se on saatu suoraan tai epäsuoraan tiedon luovuttajalta tai
5. tiedon vastaanottajan saamaa luovutuksen jälkeen kolmannelta, joka on saanut tiedon muutoin kuin suoraan tai epäsuorasti tiedon luovuttajalta.

Salassapitovelvoitteet ovat voimassa 2 vuotta sopimuksen päättymisen jälkeen tai kielteisen tukipäätöksen antamisen jälkeen.

**7. VASTUU**

Sopimusosapuolet vastaavat hankkeen toteuttamisesta yhteisvastuullisesti. Sopimusosapuolet suorittavat hankkeen ja sopimuksen mukaiset tehtävät huolellisesti ja ammattitaitoista henkilöstöä käyttäen.

Jokainen sopimusosapuoli vastaa omien kustannustensa tukikelpoisuudesta sekä omiin kustannuksiinsa mahdollisesti kohdistuvista takaisinperintävaatimuksista sekä omarahoitusosuutensa kertymisestä.

Sopimusosapuolet vastaavat kansallisen vastinrahoituksen tuen mahdollisesta takaisin maksamisesta yhteisvastuullisesti (32–34 §, laki alueiden kehittämisen ja Euroopan unionin alue- ja rakennepolitiikan hankkeiden rahoittamisesta 757/2021).

Sopimusosapuolet vastaavat sopimusrikkomuksellaan toiselle osapuolelle aiheuttamistaan vahingoista. Sopimusosapuolet eivät ole velvollisia korvaamaan epäsuoria tai välillisiä vahinkoja tai vahinkoja, jotka johtuvat ylivoimaisesta esteestä.

Jos Keski-Suomen liitto jättää maksamatta sopimusosapuolille tuen tai osan siitä siksi, että toimenpiteet tai kustannukset eivät ole toteutuneet tukipäätöksen mukaisesti ja tämän voidaan osoittaa johtuvan yksinomaan yhden tai molempien sopimusosapuolten toimista, osapuolet ovat velvollisia korvaamaan toiselle osapuolelle aiheutuneet välittömät kustannukset.

Sopimusosapuolet vastaavat itsenäisesti mahdollisista vahingonkorvauksista ulkopuolisille.

**8. MUUTOSTEN TEKEMINEN**

Lisäykset ja muutokset tähän sopimukseen on tehtävä kirjallisesti ja ne tulevat voimaan, kun sopimusosapuolet ovat ne allekirjoituksellaan vahvistaneet.

**9. SOPIMUKSEN PURKAMINEN**

Sopimusosapuolilla on oikeus purkaa tämä sopimus, jos sopimuksen täyttäminen ylivoimaisen esteen tai sen jatkumisen johdosta tulee mahdottomaksi tai viivästyy oleellisesti. Ylivoimaisena esteenä pidetään tapahtumaa, jota sopimusosapuolen ei voida kohtuudella edellyttää ottaneen huomioon sopimusta tehtäessä ja joka estää tai tekee kohtuuttoman vaikeaksi sopimuksenmukaisten velvoitteiden suorittamisen määräajassa ja jonka seurauksia sopimusosapuoli ei ole kohtuudella voinut välttää tai voittaa.

Muilla sopimusosapuolilla on oikeus purkaa sopimus, jos yksi sopimusosapuoli oleellisesti rikkoo sopimuksen ehtoja eikä korjaa rikkomustaan 60 päivän kuluessa kirjallisen huomautuksen rikkomisesta saatuaan. Purkuilmoitus on tehtävä viivytyksettä ja kirjallisesti. Purkamisen yhteydessä voidaan myös vaatia vahingonkorvausta rikkoneelta sopimusosapuolelta, kuitenkin kohdan 7 vastuunrajoitukset huomioiden.

**10. ERIMIELISYYKSIEN RATKAISU**

Tästä sopimuksesta aiheutuvat erimielisyydet pyritään ensisijaisesti ratkaisemaan osapuolten keskinäisin neuvotteluin. Mikäli erimielisyyttä ei saada ratkaistua 30 päivän kuluessa neuvottelupyynnön esittämisestä, voi sopimusosapuoli saattaa erimielisyyden Keski-Suomen käräjäoikeuden ratkaistavaksi.

**11. MUUT SOPIMUSEHDOT**

Tätä sopimusta ei saa siirtää.

**12. SOPIMUKSEN ETUSIJAJÄRJESTYS**

Jos tämän sopimuksen ja muiden yhteishankkeen rahoitusta koskevien asiakirjojen välillä on eroavaisuuksia, on soveltamisjärjestys seuraava:

1. yhteishankkeen tukihakemus, Keski-Suomen liiton tukipäätös ja sen rahoitusehdot
2. tämä sopimus

**13. SOPIMUSKAPPALEET**

Tämä sopimus on tehty sähköisesti allekirjoitettavana asiakirjana.

**14. LIITTEET**

Liite 1 Hankesuunnitelma

**15. ALLEKIRJOITUKSET**

Organisaation nimenkirjoitusoikeuden omaavien henkilöiden allekirjoitukset